Papersnake/gushiwen huggingface dataset:
送蒋宪颖叔
徐积（宋代）

五岭之南，其极西徼。其旁大海，木深山峭。内有溪洞，外有交趾。

皮厚肉坚，铁为骨髓。雉兔伏藏，猱猿突起。动如飘风，猛如湍水。

独恩不畏，独威不怀。扰之则去，抚之则来。恩之与威，不可去一。

宽猛交济，不可无术。坐当一面，则有帅臣。按刑将漕，要皆得人。

以德以才，公称其选。能不择官，义不辞远。始闻有命，严装以需。

青毡角簟，药鼎茶炉。琴堂旧谱，铃阁新书。史帙签重，诗囊卷粗。

前施斋舫，后设行厨。公既拜命，不敢宁居。乃戒徒御，乃建帆樯。

鸣刁击鼓，旗帜开张。州人感恩，父老童稚。知不可留，以足顿地。

或前塞路，或后从行。或献花酒，或犒从兵。或望于野，或送一程。

即日渡江，江南春早。雪尽冰消，江山如扫。柳径桃蹊，梅花芳草。

沽酒村遥，卖鱼船小。晨散乌群，暮归白鸟。春正好时，已到岳阳。

岳阳楼下，苍苍茫茫。岳阳楼上，飞沫浮光。江山旧物，吴楚凄凉。

夜宿巴陵，晓过洞庭。湖中水绿，湖口山青。黄陵古祠，长沙古路。

潇江湘江，风烟古渡。岳麓茶林，沙洲橘树。此时春深，衡阳雁去。

时饮一杯，时吟几句。更望九嶷，清诗无数。揽辔登山，日日西南。

褰帷叱驭，车不停骖。乃有部吏，乃有蛮酋。青衫负弩，锦帕缠头。

公曰使者，实典兵刑。增置强弩，多募土兵。宜浚其隍，宜坚其城。

公曰弓手，宜如旧制。加之训练，可使精锐。可代城郭，为民捍蔽。

公曰民命，悬在狱官。不可不慎，不可不宽。宽于善良，勿失有罪。

恶人如虎，养之成害。公曰生民，不可无教。教民之官，县令最要。

今则不然，困于簿领。甚者可除，烦者可省。仍复乡官，则无所病。

凡我部吏，各恭厥职。夜则精思，昼则宣力。一节当官，赤心为国。

如此教告，如此施设。吏则心服，民则心悦。诸公闻之，荐者交章。

朝廷器之，下诏褒扬。召而用之，优于冯唐。
再寄李司农二首 其二
周紫芝（宋代）

衰薄功名晚，羁栖岁月深。篇章唯楚些，儿女尽吴音。

见面知何日，从公话此心。时光肯相待，白发已如林。
醉中
刘宰（宋代）

一樽绿酒与君同，且喜荷香送晚风。
四座尽倾谈柄白，满筵不用舞裙红。
游箭山
赵秉文（金朝）

天风吹雪下平田，纷纷逐马银杯翻。马亦喜风摇玉环，兴来不觉过青山。

青山可望不可攀，长河镜里开烟鬟。浮云不见山顶相，想是落日孤云间。

箭山峰头望碣石，东南海水不可极。六龙宾日半海红，长鲸驾浪掀天白。

万峰回合处，九折十三盘。一溪初入山百转，万壑度尽松声寒。

老苔万古带石色，枯松倒植苍苔裂。石门划断一峰开，犹向云端眺青壁。

不见长安许道宁。披麻谁绘倚天青。又无天上谪仙金銮客，削瓜咏此晴峦碧。

眼前安得此突兀，想像造化初开辟。诗人以来几人到，只说终南与嵩少。

他年骑鹤归蓬莱，仰天却笑箭山小。
中秋虎丘纪胜
邹迪光（明代）

琳宫十二夜生光，车马阗骈选佛场。
水月竞邀罗绮色，栴檀都作麝兰香。
林间度曲乌栖急，石上传杯兔影凉。
金虎高坟胜游地，玉鱼银海正茫茫。
禅人写真求赞
释正觉（宋代）

貌古骨癯，云閒月孤。
相随似有，认著还无。
三千界内谁相外，双六盘中不到输。
怀新亭四首
张嵲（宋代）

远意在田畴，中园结茅屋。
冻雨昨夜来，共欣春水足。
青江引·山居春枕
张可久（元代）

门前好山云占了，尽日无人到。松风响翠涛，槲叶烧丹灶。先生醉眠春自老。
九日汝明留郡中不遂同游以诗见寄次韵
葛胜仲（宋代）

三年卜筑慕幽人，九日无欢愧病身。始谓窥临陪胜友，那知岑寂度萧辰。

醪敷卷白欣初熟，菊蕊舒黄正斩新。闻道小蛮新教舞，归时呼客莫辞频。
白下春游曲七首
金大舆（明代）

长干寺前花不稀，浅红深白映山扉。
楼头载酒看花坐，堤上行吟踏月归。
淮南转运李学士君锡示卷
梅尧臣（宋代）

李氏世能诗，落落为时豪。
汉陵唐太白，始竞二雅高。
益端正封贺，才各倾吴涛。
於今几代孙，手持切玉刀。
功利既及民，又将薄风骚。
示我照乘珠，光彩生褐袍。
曾非贫家有，怀归徒增劳。
神物必难秘，恐随风雨逃。
杂曲歌辞。神仙曲
李贺（唐代）

碧峰海面藏灵书，上帝拣作神仙居。晴时笑语闻空虚，

斗乘巨仙骑鲸鱼。春罗翦字邀王母，共宴红楼最深处。

鹤羽冲风过海迟，不如却使青龙去。犹疑王母不相许，

垂露娃鬟更传语。
九月望日燕集蓉湖舟中因登惠山得洞字
邹士夔（清代）

龙山接胜游，群贤蔚鸾凤。高歌素侣多，小桨轻帆送。

秋色草际浮，月华湖上动。乘醉复扪萝，同过若冰洞。
黄山道中
赵沨（金朝）

小榖城荒路屈盘，石根寒碧涨秋湾。
千章秀木黄公庙，一点飞雪白塔山。
好景落谁诗句里，蹇驴驮我画图间。
膏肓泉石真吾事，莫厌乘兴数往还。
次韵元宵雨雪
丁复（元代）

银烛春光玉雪霄，翠帘歌管思寥寥。罗浮洞里花如织，谁立寒香背小桥。
均阳舟中夜赋
陈与义（宋代）

游子不能寐，船头语轻波。开窗望两津，烟树何其多。

晴江涵万象，夜半光荡摩。客愁弥世路，秋气入天河。

汝洛尘未销，几人不负戈。长吟宇宙内，激烈悲蹉跎。
满江红 题砚香《落花庭院图》
沈允慎（清代）

深院零红，凄绝处、啼鹃夜闻。垂柳畔、阑干几摺，送了残春。

珊管句题名士泪，瑶台香杳美人魂。甚经年，蓬岛梦迢迢，遮暮云。

停翠斝，酒难温。闲绣箧，线犹存。记萼华无语，怨锁眉痕。

燕垒已倾罗幕冷，蛛丝常罥画帘昏。盼佩环，月下不归■，空怆神。
奉次参政继学王先生海南还桂林道中韵
萨都剌（元代）

空山幽响落林柯，蛮犬呶呶吠碧萝。大庾岭头三月尽，郁孤台下几人过。

槟榔雨过鸠鸣急，薜荔云深猿啸多。几度裁诗寄相忆，江南如此奈愁何。
秋意三首 其三
周紫芝（宋代）

病骨骎骎老，清愁日日深。寒添青士节，霜与木奴金。

迹共云无定，愁随月满林。幽虫泣床下，可是不知心。
送王仲明
牟巘（宋代）

君本邺中士，行向建业去。故都多感慨，尽在登临处。

乃心所师仰，当年上元簿。闭门玩微言，春风会归趣。
次鰕妾岸（常熟州）
王逢（元代）

朝辞凤巢村，晚次鰕妾岸。
起望大角间，太白光有烂。
方罹杜陵苦，未已崔旰乱。
鬓毛掠蝙蝠，竹里鸣鹖輶。
同曹迫忧悸，相视名错唤。
前途非乐土，殊昧贤达算。
谁家缭崇垣，轴轳卧井幹。
余歌久凄惋，酣宴同清晏。
宁知楚幕乌，不寤吴宫燕。
萧晨理舟楫，回首重悲叹。
经董子下帷处
欧主遇（明代）

昔人高可仰，其奈广川何。身在窥园少，忠留对策多。

野花馀锦绣，林鸟半啼歌。圣世贤良诏，儒生复此过。
和曹子方杂言
黄庭坚（宋代）

正月尾，垂云如覆盂，雁作斜行书。
三十六陂浸烟水，想对西江彭蠡湖。
人言春色浓如酒，不见插秧吴女手。
冷卿小坞颇藏春，张侯官居柳对门。
当风横笛留三弄，烧烛围棋覆九军。
尽是向来行乐事，每见琵琶忆朝云。
只今不举蛾眉酒，红牙捍拨网蛛尘。
曹侯束书丞太，仆试说相马犹可人。
照夜白，真乘黄。
万马同秣随低昂，一矢射落皂鵰双。
张侯犹思在戎行，横山虎北开汉疆。
冷卿智多发苍浪，牛刀发硎思一邦。
政成十缀舞红妆，两侯不如曹子方。
朵颐论诗谓毛张，龟藏六用中有光。
何时端能俱过我，扫除北寺读书堂。
菊曲煮饼探注汤，更碾盘龙不入香。
雨后登吸江亭
释绍嵩（宋代）

吸江亭下雨初晴，中有樵夫跣足行。
时作微吟清彻骨，兹游无乃太清生。
淮阴道中
张耒（宋代）

映日断霞临水尽，出云新月向人来。
野塘秋晚无行迹，点点黄花照水开。
太史倚装待发连日枉顾话别恳恳无已叠韵奉简
慧霖（清代）

北风江上来，寒月照野屋。荐士有昌黎，爱僧如郑谷。

拟上北阙书，还对南山菊。花不受人怜，诗成招我读。

临别重论文，夜游期炳烛。于意究云何，幽情畅未足。

傥逢笑口开，无碍吟髭秃。行行重行行，为君歌一曲。
元日
陈与义（宋代）

五年元日只流离，楚俗今年事事非。
后饮屠苏惊已老，长乘舴艋竟安归。
携家作客真无策，学道刳心却自违。
汀草岸花知节序，一身千恨独霑衣。
舟行
王猷定（明代）

海陵城忽过，四望远濛濛。布被经斜雨，蒲帆饱大风。

惊鸥飞不定，初柳意无穷。三月今朝是，扁舟东复东。
水调歌头·生日重重见
江万里（宋代）

生日重重见，馀闰有新春。为吾母寿，富贵外物总休论。且说家母旧话，教学也曾菽水，亲意尽欣欣。只此是真乐，乐岂在邦君。吾二老，常说与，要帘勤。庐陵几千万户，休戚属儿身。三瑞堂中绿醑，酿就满城和气，端又属人伦。吾亦老吾老，谁不敬其亲。
走笔题友人笑游海宇卷
唐秩（明代）

笑大道，空难掬。笑人情，多反复。笑云易散笑风狂，笑山巉岩笑水曲。

笑花开落无定形，笑天西北有不足。笑地东南洼陷多，笑海翻波高过屋。

笑月圆缺笑日阴，笑时无右分寒燠。笑鸟飞鸣入罗网，笑鱼泳跃遭罟毒。

笑虎呈威白鹿吞，笑龙变化神能屈。笑佛有灵巧拈花，笑仙白日忙飞速。

笑琴不遇知音人，笑诗未奇惊人目。笑醉不知雷雨声，笑梦未了黄粱熟。

笑生只为饥渴忙，笑死专听妻儿哭。笑官凭法任重轻，笑客争逐图酒肉。

眼前何事非可笑，笑老乾坤忘荣辱。君今避祸向远行，朝笑游兮暮笑宿。

我今甘与世诙谐，欲笑不能常仆仆。谁能忘笑随世缘，胡卢开口任穷蹙。
次韵黄云翼登雨华台
丁复（元代）

城郭江山秪旧时，野园村巷总新诗。衣冠昔日繁华地，锦绣春风婀娜枝。

忼慨莫歌周室黍，升平方报汉房芝。愿闻圣主贤臣颂，最是王褒鬓未丝。
东山感春诗，次己亥感秋韵 其六
丘逢甲（清代）

神丹浪说解还童，哀感中年遇谢公。难遣故宫禾黍恨，春灯和泪写王风。
满江红 遁庵兄以闵菊乐府见示，三复之余，
段成己（金朝）

谁把秋香，偏著意、植根姑射。尘土外、鲜鲜元有，可人容质。日久土随芜共没，岁寒还与松同洁。傲新霜、还有两三枝，天应惜。巾自漉，醅微白。人已老，欢犹昔。爱此花不负，渊明清节。醉里不知人世换，悠然独倚西风立。问一中、时复慰穷途，何如泣。
云阁薄边功三首 其二
沈明臣（明代）

坐筹纡庙略，立道是边机。但拜封侯印，何曾着铁衣。
福庵古佛
唐璧（明代）

人世沧桑几度迁，金仙遗像尚依然。良工铸范知何代，老衲犹称汉晋年。
五言诗
成公绥（魏晋）

谁谓鬼无知，杜伯射宣王。
恨
徐寅（唐代）

事与时违不自由，
如烧如剌寸心头。
乌江项籍思归去，
雁塞李陵长系留。
燕国习霜将破夏，
汉宫纨扇岂禁秋。
须知入骨难消处，
莫比人间取次愁。
送李子长往怀集取道谒张梧州 其一
陈献章（明代）

春棹去江门，溯流焉汲汲。点笔烟外山，归来看怀集。
题潜山
孙仅（宋代）

势参吴楚分，作镇向同安。
地胜尘寰隔，天深洞府宽。
位将衡岳敌，根与霍山盘。
尘见千年白，霞生万仞丹。
崖秋争峭拔，峰霁间巑屼。
日转香炉煖，风生玉照寒。
石栖平郡堞，天柱倚云端。
绝顶人游少，高空鸟度难，
风雷生别壑，星斗绕层峦。
寒暑岩间异，方隅岭际观。
为霖同海内，倒影压平阡。
砂印猿踪迹，池飘鹤羽翰。
烟萝交密荫，瀑布落飞湍。
磴道莓苔滑，松根霹雳乾。
石奇疑虎伏，湫险认龙蟠。
胜好当春赏，幽宜带雪看。
气蒸茶蕊嫩，香老菊花残。
青擢凌霄幹，红垂受露兰。
禅邻祖师塔，仙接左慈坛。
几客歌维岳，何人咏考槃。
元宗曾立庙，武帝亦鸣鸾。
圣代从何极，灵祠辑未阑。
青词驰长吏，法服降中官。
千古图经里，高名定不刊。
中秋夜东刹赠仁公
陈师道（宋代）

盈盈秋月不余分，叶露悬光可数尘。
此地正须烦一笑，要令排户问东邻。
相和歌辞。中妇织流黄
虞世南（唐代）

寒闺织素锦，含怨敛双蛾。综新交缕涩，经脆断丝多。

衣香逐举袖，钏动应鸣梭。还恐裁缝罢，无信达交河。
赵州和尚赞
释智遇（宋代）

眼似鼓椎，头如木杓。
欲识赵州，八十行脚。
送许信庵之维扬
疏枝春（清代）

归情已在雁来先，一就江程几日旋。翻恨桃花三尺水，送人直上广陵船。
华筵引
李应莘（清代）

桂枝吐秀兰芽芳，鸾章凤綍何煇煌。黄金作壁玉作堂，满堂丝竹弹清商。

侍女如花粲成行，珠环玉佩声锵锵。八珍五鲭遥相望，蟠桃冷咽昆仑霜。

玉缺酒泻真珠香，势回北斗倾天浆。庭中白鹤相翱翔，雪眉霜鬓垂明珰。

灵寿杖扶康且强，羲和叱驭回扶桑，壶中日月如年长。
寄良人
汪氏（宋代）

旅食京华岁月多，圣贤事业竟如何。
明年伫听泥金报，闲把关雎独自歌。
戊辰除夕宫詹学士命下适内使捧赐上尊珍馔恭赋志感
何吾驺（明代）

起草词垣半隐存，适逢明主快孤鶱。十年未谢诸生梦，除夕新题学士门。

八讲几能披积愫。退思何自报深恩。大官日暮还传馔，手捧黄封切素飧。
千秋岁（寿黄倅）
牟巘（宋代）

平分敏手。更觉山城小。聊岸帻，时舒啸。当年湓浦月，偏照香山老。头未白，而今半百才逾九。

共说东园好。问春余多少。红药晚，金沙早。花须风日耐，人看功名久。催洗盏，对花一笑为君寿。
春日七首
吕祖谦（宋代）

络石寒毛涧底明，春来绿遍小峥嵘。
凭谁再续平泉记，为定芸兰孰弟兄。
雪
洪刍（宋代）

撩人縢六索题诗，赖有支郎为解围。永夜祇宜燋兔好，彤云不见织乌飞。

少林未许齐腰立，青女无端接手归。想得庐山幽绝处，洒林压竹更增辉。
初冬日怀先垄
曹勋（宋代）

中原金鼓未全衰，拜扫逢时泪满衣。
丘垅萧条应蔓草，松楸寂满想斜晖。
残骸漫向天南住，乡思空随雁北飞。
海上伤心一卮酒，梦魂先已酹重闱。
送化主
释崇岳（宋代）

即心即佛眼中屑，非心非佛转乖真。
大唐国里无南北，尽是灵山一会人。
偈颂七首
释思岳（宋代）

炉已开，炭未有，
衲僧暖地且相守。忽然乞得火种来，
切忌烧脚又烧手。
十六夜郝祁公方乐只两司马杨御章邹羲章两明府复招集郡署三叠前韵
张湄（清代）

琼台壁月曙光多，彷佛群真会绛河。客未及瓜姑且住，游当秉烛愿重过。

百年乔木留棠荫，五夜华裾映酒波。要识阳春今有脚，蛮童骑竹唱新歌。
二月吟
邵雍（宋代）

林下故无知，唯知二月期。
酒尝新热后，花赏半开时。
只有醺酣趣，殊无烂熳悲。
谁能将此景，长贮在心脾。
夜坐读书有感示儿侄
赵蕃（宋代）

老矣读书如欠缘，心非敢后足难前。
切磋有道方成器，穮蔉无功敢望年。
搔抑空怜发种种，摩挲仍愧腹便便。
吾家门户何所寄，但愿儿曹相勉旃。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其一
刘攽（宋代）

赤骥脱馵羁，轩然视瑶池。公持汉使节，不减豸冠时。
又戏呈康国
黄庭坚（宋代）

整冠行客莫先尝，杨子家无数仞墙。
假借肃霜令弄色，勾添寒日与争黄。
雪后晓过八盘岭诣东宫谢受左司告二首 其一
杨万里（宋代）

扶桑梢上上朝暾，起早行迟却载奔。玉作宫城三万雉，呼僮换马入金门。
上赵兰坡
许棐（宋代）

身迫云霄自不知，只如师友讲论时。驱龙驾凤阳冰字，剪月裁霞太白诗。

雨院炷香熏画卷，晴窗添水浸花枝。十年漫走江湖上，只尺兰坡却到迟。
吴中好风景
崔融1（唐代）

洛渚问吴潮，吴门想洛桥。夕烟杨柳岸，春水木兰桡。

城邑高楼近，星辰北斗遥。无因生羽翼，轻举托还飙。
感春之际以病止酒水丘有简云时雨乍晴物景鲜
梅尧臣（宋代）

东风固无迹，何处见春归。
土逐草心坼，雨兼花片飞。
虽怜柔甲长，只恐艳条稀。
君但惜晴景，休言止酒非。
思佳客（中秋后一日借月意）
高观国（宋代）

白玉楼台知几重。夜来望断广寒宫。一分乍阙婵娟影，二八尤宜冰雪容。

云鬓露，玉钗风。水晶帘幕正玲珑。殷勤再为天香醉，可惜清光付晓钟。
送侍读常尚书绝句六首
刘克庄（宋代）

制酒何曾把巨觥，抛书不复对寒檠。
老儒愿忍须臾死，要看诸贤起太平。
答畅参军
韦应物（唐代）

秉笔振芳步，少年且吏游。官闲高兴生，夜直河汉秋。

念与清赏遇，方抱沉疾忧。嘉言忽见赠，良药同所瘳。

高树起栖鸦，晨钟满皇州。凄清露华动，旷朗景气浮。

偶宦心非累，处喧道自幽。空虚为世薄，子独意绸缪。
金果园
许及之（宋代）

暂抛汴岸入斜坰，金果园中信马行。
满目桑麻俱沃壤，可怜持节看春耕。
再用前韵和林守
林亦之（宋代）

清咏重重画戟边，芳题短短竹篱前。
政如美稷西河日，诗到黄篱正始年。
滕国已歌慈父爱，韩门更感使君贤。
铜鱼好句关风教，巴岭赓酬只浪传。
处和有诗欲过小圃
曹勋（宋代）

小园花木暖成围，况复轩窗倚翠微。
一槛海堂云锦展，四边山色晓烟飞。
春风烂熳何妨醉，浊酒淋漓任满衣。
甚喜鸣珂肯相访，济川暂舣绿苔矶。
童丱须知 其六
史浩（宋代）

帷幕时间奉此身，当知流转会成尘。随缘且用遮空壁，莫较敷陈旧与新。
久雨二首
刘克庄（宋代）

倏暖俄寒气候偏，未梅一月雨连绵。
移床自笑无乾处，炼石渠连补漏天。
风卷杜陵几重屋，江通甫里百弓田。
谁言野老无忧责，据枕终宵不得眠。
登金铜门
韩琦（宋代）

当暑思来坐北轩，俯看形胜在檐前。楼台突兀陵高木，城堞萦回际远天。

万室正虞多暍者，一身惭独御泠然。歊烦尽涤无心下，欲帐轻绡彻夜眠。
漫吟
缪公恩（清代）

梧桐瑟瑟竹萧萧，閒捲湘𢅏坐寂寥。碎响何来清彻耳，半窗疏雨打芭蕉。
端午帖子·夫人合五首
欧阳修（宋代）

古今风俗记佳辰，乐事深宫日日新。
巧女金盘丝五色，皇家玉历寿千春。
遵大路
佚名（先秦）

遵大路兮，掺执子之袪兮，无我恶兮，不寁故也！
遵大路兮，掺执子之手兮，无我魗兮，不寁好也！
送小彭阁老养疾还安成
程敏政（明代）

几年黄阁赞宸旒，早乞身閒未白头。多病渐驰林壑梦，寸心终切庙堂忧。

新分雨露随双履，旧积图书载一舟。勿药有期应更健，九重虚席待前筹。
花心动（七夕）
李弥逊（宋代）

水馆风亭，晚香浓、一番荷芰经雨。簟枕乍闲，襟裾初试，散尽满雨袢暑。断云却送轻雷去，疏林外、玉钩微吐。夜未阑，秋生败叶，暗摧庭树。

天上佳期久阻。星河畔，仙车缥缈云路。旧恨未平，幽欢难驻，洒落半天风露。绮罗人散金猊冷，醉魂到、华胥深处。洞户悄，南楼画角自语。
洪岩山六题 其四 石猴
王辅世（宋代）

猿猴尝学禅，立德固坚久。能乘狮子游，不为狮子后。
栽松
刘得仁（唐代）

翠色凛空庭，披衣独绕行。取从山顶嶮，栽得道心生。

未弱幽泉韵，焉论别木声。霜天残月在，转影入池清。
答王甫抚干和荆江亭韵
孙应时（宋代）

清诗报我来，琼玖羞木了。
感我万古心，迢迢如江水。
楚宫歌舞地，春农耕废址。
变化日相寻，荣华何用喜。
对花
王令（宋代）

忧愁卒卒人无乐，花草纷纷物又春。安得无忧与无虑，对花还作笑歌人。
嘲白发
王安石（宋代）

久应飘转作蓬飞，眷惜冠巾未忍违。
种种春风吹不长，星星明月照还稀。
自君之出矣
徐集孙（宋代）

自君之出矣，蛾眉不复扫。
宝鉴委埃尘，玉容为谁好。
和权载之离合诗（时为给事中）
冯伉（唐代）

车马退朝后，聿怀在文友。动词宗伯雄，重美良史功。

亦曾吟鲍谢，二妙尤增价。雨霜鸿唳天，匝树鸟鸣夜。

覃思各纵横，早擅希代名。息心欲焚砚，自靦陪群英。
送坚甫同年
文同（宋代）

得数常奇懒下筹，肯来荒徼治累囚。
三年笑别浙江远，万里吟归岷岭秋。
赵壹囊空常骯髒，虞卿书就愈穷愁。
跖香回臭都休问，未有林泉且宦游。
秋日过石景山
福存（清代）

孤峰高插碧云天，涧水无声入小川。两岸芦花摇白雪，满溪松子落寒烟。

哀猿何事临风急，老衲无心倚石眠。嗟我尘缘犹未了，马蹄閒踏自年年。
冬至日天庆观朝拜，云日晴丽，遥想郊禋庆成
范成大（宋代）

淅淅霜风不满旗，紫烟黄气捧朝曦。
五更贯索埋光後，万里钩陈放仗时。
留滞周南无旧事，布宣汉德有新诗。
丰年四海皆温饱，愿把欢心寿玉巵。
放翁坐上
刘过（宋代）

林雾霏霏晓意凉，野栀才放已传香。
幸哉世事日相远，怪底时传老更狂。
腊蚁三杯浮重碧，春膏一幅砑轻黄。
何如放浪形骸外，尽乞江湖作醉乡。
戏马台诗 其十五
陈衡（明代）

来到台前泛绿樽，传闻芳草怨王孙。咸阳宫殿无烟烬，大地山河有燹痕。

败将羞归吴地惨，阵云愁锁楚天昏。乌江剑断应难续，谁爇苏香为返魂。
湘源庄舍
方岳（宋代）

馋虎过新蹄，怒貍争旧穴。
悲哉两翁姥，西山采薇蕨。
小重山·阴过云根冷不移
张炎（宋代）

阴过云根冷不移。古林疏又密，色依依。何须喷饭笑当时。篔筜谷，盈尺小鹅溪。展玩似堪疑。楚山从此去，望中迷。不知何处倚湘妃。空江晚，长笛一声吹。
虞美人（壬午中秋雨后不见月）
刘辰翁（宋代）

湿云待向三更吐。更是沈沈雨。眼前儿女意堪怜。不说明朝后日、说明年今年十七望。

当年知道晴三鼓。便似佳期误。笑他拜月不曾圆。只是今朝北望、也凄然。
叠营字韵寄盛子履
富斌（清代）

莫叹儒冠误半生，名场屈指几人成。耽诗未必非清福，嗜酒何尝减至情。

姓氏千秋原有命，穷通一笑自无营。怜君近有羁愁句，故和新篇作越声。
莫逐燕
刘崧（元代）

莫逐燕，莫逐燕，燕子清高不寒贱。一生自在食飞虫，不啄稻粱看人面。

常年托巢城市中，文杏梁深杨柳风。乱来华屋已尘土，还访茆檐新主翁。

主翁村居事耕作，种树绕庐延鸟雀。朝朝驱燕出门去，怕见衔泥座中落。

燕子驱去还复来，喽喽告诉声低回。巢成不碍主门户，年年去来解相顾。

不如林间雀与鸟，养成众雏剧如鼠，食汝场上禾与黍。
偈颂十三首
释智遇（宋代）

日日日东上，日日日西沉。
无为无事者，子细好推寻。
韬光庵小记
萧士玮（明代）

初二，雨中上韬光庵。雾树相引，风烟披薄，木末飞流，江悬海挂。倦时踞石而坐，倚竹而息。大都山之姿态，得树而妍；山之骨格，得石而苍；山之营卫。得水而活：惟韬光道中能全有之。初到灵隐，求所谓“楼观沧海日，门对浙江潮”，竟无所有。至韬光，了了在吾目中矣。白太傅碑可读，雨中泉可听，恨僧少可语耳。枕上沸波，竞夜不息，视听幽独，喧极反寂。益信声无哀乐也。
自田支铺至楠木铺偶成书楠木
赵蕃（宋代）

勿谓夷邦陋，深行亦或嘉。
林空闻落叶，涧浅度枯槎。
蓐食能支午，劳歌不致嗟。
道边惟驿舍，山后有人家。
酬胡遇
贾岛（唐代）

丽句传人口，科名立可图。移居见山烧，买树带巢乌。

游远风涛急，吟清雪月孤。却思初识面，仍未有多须。
又集杜二首兼怀石可丈
黄锦（明代）

城阙秋生暮角哀，渚清沙白鸟飞回。楚天不断四时雨，重镇还须济世才。

佩剑冲星联暂拔，残花怅望近人开。习池未觉风流尽，莫怪频劝浊酒杯。
满江红·好景欣逢
佚名（宋代）

好景欣逢，须记取、小阳春暖。算夜来浃日，今朝生旦。对此称觞春酒献，郁葱佳气琴堂满。问使君、记纪绛人年，耆颐半。天付与，文章灿。牛刀试，风流县。笑陶情松菊，主人懒散。谁识东山真捷径，银章博取新貂衮。愿潭居、槐府展经纶，延椿算。
送走马使
张祜（唐代）

新样花文配蜀罗，同心双带蹙金蛾。

惯将喉舌传军好，马迹铃声遍两河。
偈颂六十八首
释法薰（宋代）

日迁月化，又见中夏。
衲僧那事，如何问著，
人人口哑。有譊讹，
不借借。六月卖松风，
人间恐无价。
上袁文昌 其五
刘过（宋代）

已办行都欲去船，个中因得少留连。长安在望空悲日，刺史谁知别有天。

鼓吹后车喧水际，旌旗前骑簇花边。书生不愿悬金印，只觅扬州骑鹤钱。
导引（开宝元年南郊鼓吹歌曲三首）
和岘（宋代）

气和玉烛，睿化著鸿明。缇管一阳生。郊禋盛礼燔柴毕，旋轸凤凰城。森罗仪卫振华缨。载路溢欢声。皇图大业超前古，垂象泰阶平。（和声）

岁时丰衍，九土乐升平。睹环海澄清。道高尧舜垂衣治，日月并文明。嘉禾甘露登歌荐，云物焕祥经。兢兢惕惕持谦德，未许禅云亭。
画真来嵩
梅尧臣（宋代）

广陵太守欧阳公，令尔画我憔悴容。
便传仿佛在缣素，只欠劲悴藏心胸。
与我货布不肯受，此之医卜曾非庸。
公今许尔此一节，尔只丹青其亦逢。
长相思·风凄凄
王之道（宋代）

风凄凄。雨霏霏。风雨夜寒人别离。梦回还自疑。蛩声悲。漏声迟。一点青灯明更微。照人双泪垂。
禅颂
黄庭坚（宋代）

自古多如此，君今独奈何。
可来白云里，教汝紫芝歌。
水龙吟（送吴季申赴省）
李曾伯（宋代）

江头雨过黄花，片帆催向春闱去。两年共我，风舟问峡，霜砧闻楚。定远从军，慈恩策第，岂堪同语。谩咨嗟人事，分明天意，广寒阙、待平步。

健笔凌云如许。看新年、榜登龙虎。转头却笑，弓刀塞上，粗官何取。海阔鹏抟，途穷马老，不胜离绪。过旧游、人问征夫，烦为说、戍边苦。
长干曲
陈长生（清代）

侬住长千里，离愁动隔年。生憎门外柳，不系九江船。
客寄天台月桂子
刘敞（宋代）

天上仙人月里栽，无端飘逐海风来。可能种作千寻树，岁看高花烂漫开。
晴日登盍簪楼用海屿韵纪兴 其四
霍与瑕（明代）

袖手休弹一柱琴，羲皇世远少知音。独看银兔岩头易，三复铜知背后箴。

春去春来千古梦，花开花落百年心。昼晴倘有登临兴，棋局诗囊共半岑。
临安石
元居中（宋代）

人久众所憎，物久众所惜。为负磊落姿，不随寒暑易。
秋夜感旧十二韵
陆游（宋代）

冷萤缀蓬根，忽复照高树。
年光逝不留，百感集迟暮。
往者秦蜀间，慷慨事征戍。
猿啼鬼迷店，马噤飞石舖。
危岭高入云，朽栈劣容步。
天近星宿大，江恶蛟鼍怒。
意气颇自奇，性命那复顾。
最怀清渭上，冲雪夜掠渡。
封侯细事尔，所冀垂竹素。
兜鍪竟何成，岂独儒冠误？当时妄校尉，旗纛今照路。
浩歌遂成章，聊慰老不遇。
次洪监簿惠诗韵五首
姜特立（宋代）

新诗三复用功深，始信今人有古心。
斗叶俪花儿辈事，唱高庙瑟有遗音。
颂十六首
释慧晖（宋代）

可怜多客满堂僧，打睡送时乱佛承。
悟入至今无一个，蓦头端的尽三乘。
水调歌头 其一 己未中秋无月
吴潜（宋代）

今岁月和桂，不肯作中秋。一年惟此佳节，底事白教休。

我已侵寻七秩，况复轮囷万感，合恨更分愁。先自无聊赖，雨意得能稠。

天柱峰，知何处，老难游。痴云如妒，不知弦管可吹不。

安得风姨扫荡，推出团圆月姊，便遣桂香浮。世事十常九，不使展眉头。
百香诗 其四十五 木犀
郭居敬（元代）

荷芰衰零菊未黄，婆娑一树影蟾光。春园红紫知多少，无比西风半点香。
观文殿学士赵公挽词
楼钥（宋代）

皇上初更化，追锋语语温。
同看三老起，今叹一身存。
别久劳魂梦，人亡溅泪痕。
从兹归故隐，旧事与谁论。
满江红·双鬓星星
马需庵（元代）

双鬓星星，更能消、几番离别。人北去，直教孤负，清明时节。何处池塘春草梦，谁家院落梨花月。但子规、枝上劝人归，空啼血。思往事，云千叠。休倚仗，心如铁。叹风埃褴缕，浩歌长铗。和气已从天上日，暮寒洗尽山阴雪。待我心、飞步到三台，须调燮。
寿容山
陈普（宋代）

天下东南有玄圃，左瞰闽浙右俯楚。
蕴环露秀周峰峦，异气时出为云雨。
何年营丘文献孙，相攸驰檐来胥宇。
绵绵瓜瓞日蕃滋，福德两兼一为主。
山川欢喜神灵依，五者日用如水土。
我来昔在旃蒙年，乃翁八十健如虎。
再来当公六十六，春风习习生谈尘。
即温听厉心自凉，不觉人间有炎暑。
年年今日庆生申，已得河图天数五。
今年三合尤奇妙，人生与猿共歌舞。
樽前万事皆如意，酒酣屈指为君数。
彩衣堂下森芝兰，四宗人人皆玉树。
诗书礼义照人间，谦恭孝弟麒麟武。
高年壮健幼稚仁，此事天下莫之御。
福地何但贮退藏，请以閟宫代梁甫。
和晏驿幕宾咏天鹅二首 其一
曹义（明代）

暂寄行踪野水濆，雪霜毛羽夐超群。他时高展凌霄翮，万里扶摇掣海云。
谢绎梅使琉球
游朴（明代）

千尺楼船驾澥津，九衢箫鼓震城闉。五花麟绂天章耀，万里鲸波海若驯。

剑倚扶桑看日毂，槎回博望动星轮。皇华玉节珠方合，中国应知有圣人。
题彭绍墨
唐士耻（宋代）

彭绍之墨玄又玄，问谁得法托之仙。
凌烟胶漆有三昧，鲁直之什曹洞禅。
我欲大振狮子吼，直恐惊翻龙象筵。
纷纷是事但且置，一言为语千金廉。
唐人五字魂绕天，箕敛四大归新篇。
空余句法落寰海，豆萁不觉相熬煎。
中原可复墨可黔，鬓丝白发知何年。
江梅引·景忘情灭万缘疏
王吉昌（元代）

景忘情灭万缘疏。览涤除。道情舒。把握权舆，神息动徐徐。将养舒台山岳静，常默默，调神定有馀。森罗真境傲华胥。显元初。妙如如。无像堂堂，模样契冲虚。飞舞游嬉无＊碍，狂歌咏，恣欣欣类接舆。
乐天池馆夏景方妍，白莲初开彩舟空泊，唯邀
刘禹锡（唐代）

池馆今正好，主人何寂然。白莲方出水，碧树未鸣蝉。
静室宵闻磬，斋厨晚绝烟。蕃僧如共载，应不是神仙。
临川被收
谢灵运（南北朝）

韩亡子房奋，秦帝鲁连耻。
本自江海人，忠义感君子。
纪事二首 其二
周伯琦（元代）

礼闱半月得从容，料峭春寒似早冬。警夜每闻三弄角，论文直到五更钟。

雁来远路惊流景，草茁閒庭失旧踪。得士共为天下贺，明朝揭榜醉黄封。
闻笛
苏景熙（明代）

岂是梅花落，忽惊乡思催。关山千里隔，岁暮一书来。

短发白堪把，寒云黯不开。夜阑声更促，凄断有馀哀。
涡水舟夜
黄景仁（清代）

为怜涡水照人清，素舸轻装岁暮行。但见流民满淮北，更无馀暮落阳城。

月临霜草寒同色，风旋冰花冻作声。如此天寒途更远，扁舟一舣若为情？
怀友次陈石泉韵
偶桓（明代）

枫林叶赤露华浓，来往晴沙一径通。
遥望美人秋水隔，摐花吹老楚江风。
赞马氏子
粲和尚（唐代）

丰姿窈窕鬓欲斜，赚煞郎君念法华。一把骨头挑去后，不知明月落谁家。
寄贵清山素公
蒋薰（明代）

往来成二老，风味忆三玄。飞锡威仪见，还山妙处传。

文章终是业，解脱恐无缘。觅得蓝舆访，须参白足禅。
山花子 春水
王策（清代）

春转芳塘嫩绿匀。空明窈窕足清沦。似染薛家笺子过，带馀芬。

斜石束时生折势，落花点处漾圆纹。流到红楼应小住，照微颦。
中秋玩月
连文凤（宋代）

此夜月如书，有人同倚楼。
山河万古色，天地一轮秋。
尽赏兴不足，醉看身欲浮。
因思旧年处，风雨未能休。
蒲中杂咏 此君亭
赵鼎（宋代）

飘零谁复问平安，只得幽人冷眼看。流水空山云暮合，此君无乃太清寒。
游泐溪岩
李相（明代）

缓步入岩扉，晨光露欲晞。访僧空古钵，遗箧有西衣。

黄鹤依松舞，白云绕杖飞。数声何处笛，知是牧童归。
夜饮简同席
陈谟（明代）

华月流中天，美人集公馆。战尘良已清，凉飔且宾雁。

对此念君良，萍蓬各乡县。赏胜如前期，会心岂在远。

旷怀谅所同，乐酒皆维宴。驾言望广寒，所思邈遥汉。

玉兔捣玄霜，为谁驻颜面。萧萧青桂枝，吹香助芳荐。

殊乖建安才，虚辱高贤眷。微词苦难工，所适非所玩。
和适意
韦骧（宋代）

阳春催物态，清暇养天和。求外于情薄，陶真所得多。

梅苞新烂漫，松影旧婆娑。此日衔杯乐，何如鼓腹歌。
杂兴十二首
方回（元代）

七十合致仕，已閒十六年。
不谓得此寿，念之岂非天。
固穷甘蔬饭，窒欲省药钱。
脱遇人负我，微愠遄释然。
岂无不朽句，作诗垂万篇。
人品虽中中，此心无愧焉。
赠人三首次韵道卿 其一
张耒（宋代）

未必蝤蛴如素领，故应新月学蛾眉。引成密约因言笑，试得真情是别离。

樽酒且倾寒琥珀，泪妆更看薄胭脂。北城月落乌啼后，便是孤舟肠断时。
新淦县观陶母墓陶侃读书台
黎贞（明代）

孝慈古所重，母子天伦亲。人孰不有母，陶母贤且贫。

酒殽岂易得，剪发延嘉宾。人孰不有子，陶子才绝伦。

功名岂易就，谈笑取元勋。母既善教子，子复能致君。

教子成大器，致君多令闻。所以东晋世，乔木忠孝门。

□□荒冢在，千载不泯沦。我行新淦邑，见之泪满巾。

有□似陶母，未报劬劳恩。一朝万里别，此意何由申。

齧指仰视月，抚膺行望云。触类自相感，何时复殷勤。

会当五綵服，嬉戏萱堂春。运甓事已远，读书台尚存。

江山千古意，风物数家村。功业当时盛，声名后世尊。

至今几兴废，登眺已忘言。
孝武修
徐钧（宋代）

去洛逃欢事已悲，入关依泰势尤危。
两强分魏终亡魏，是为周齐受禅基。
熊耳峰
石宝（明代）

封龙山势壮，巀嶪见熊耳。高峙层霄间，下听几千里。

威深貔虎避，意拔雷电起。乃知天降灵，自与凡石异。

浮岚出晴丹，淑气凝夜紫。彷佛悬崖旁，呵护有神鬼。

我思汉三老，幽谷访遗屣。人去事亦非，荒池但秋水。

地灵应未散，烈士还继轨。遥遥白云中，何人隐高几。
王璠石铭
佚名（唐代）

山有石，石有玉。玉有瑕，即休也。
陈圃疏方池
释元肇（宋代）

细斸苍苔地，东西曲带坡。取泥高壅竹，积水旋栽荷。

明月自先到，清风应更多。丁宁安略彴，时复小经过。
颂古
释法恭（宋代）

腊月烧山，对面熟谩。
瞥然悟去，身在长安。
咄哉无限未归客，沙裹求油实可怜。
淮南送友人归沧州
李频（唐代）

风色忽西转，坐为千里分。高帆背楚落，寒日逆淮曛。

断烧缘乔木，盘雕隐片云。乡关百战地，归去始休军。
万寿寺歌词
张隐（唐代）

位乖燮理致伤残，四面墙匡不忍看。

正是花时堪下泪，相公何必更追欢。
题杨敬之赠项斯诗后
曾由基（宋代）

今古销沉几项斯，由来作者不祈知。
看渠一片怜才意，合把黄金铸敬之。
郑州王密谏漱玉斋
梅尧臣（宋代）

渠渠梁照日，泯泯水分京。
激作飞岩势，流为杂佩声。
图书无近迹，草树有冬荣。
景落人间处，漂花出古城。
寄谢无逸
汪革（宋代）

问讯江南谢康乐，溪堂春木想扶疏。高谈何日看挥麈，安步从来可当车。

但得丹霞访庞老，何须狗监荐相如。新年更励于陵节，妻子同锄五亩蔬。
宫辞（五首）
明周藩王（明代）

吹台南下令婆坟，忆昔从王掌秘文。
今日绮罗何处是，野花啼鸟自纷纷。
答李丞用其韵 其一
李新（宋代）

四时秋色可春回，古锦囊空信短才。纸尾依随丞不负，天西穷短客何来。

顽云垂翼山碉暗，乔麦饶花雪岭开。投老播流情味恶，孤城移作望乡台。
与献臣希深伯中源叔景纯会饮城东小园
宋祁（宋代）

林间晓日静晖晖，判共山公倒接{上四下离}。
不信佳人唱花落，试寻栏畔有空枝。
招隐
刘敞（宋代）

鳣鲟不容池，鸿鹄常畏网。全真贵远到，先觉每独往。

绮皓遗泰忧，季鹰乐吴壤。知几效来世，前识妙难赏。

勿谓鸟兽群，高山适予仰。
书怀
荪谷（明代）

人间万事不如意，得失悠悠看塞翁。
好月楼台还有病，落花时节每多风。
倘来轩冕虚无里，过去英雄寂寞中。
五十之年何所有，一声长啸望遥空。
送赵大行次宗出守楚雄
屈士煌（明代）

把手未经热，离忧忽动情。声华满行阙，宰割借专城。

梁月萦愁近，宫云望眼明。只须劳卧护，已见起苍生。
喜昆山柴集勋至
黄渊耀（明代）

窗下寻书细，门前驻马轻。相看无一语，说梦悟三生。

薄酒吹还醒，残灯暗复明。同心相会处，久与白鸥盟。
余旧供观音比得蒋颖叔所传香山成道因缘叹仰灵异因为赞于后
张守（宋代）

大哉观世音，愿力不思议。化身千百亿，于一刹那顷。

香山大因缘，悯念苦海众。慈悲示修證，欲同到彼岸。

受辱不退转，是乃忍辱仙。抉眼断两手，不啻弃涕唾。

欻然千手眼，照用无边际。至人见与执，不在千手眼。

向来弃去时，初无一毫欠。乃至以千记，我亦无赢馀。

是故将示寂，还复本来相。犹如大虚空，云电或风霾。

须臾各霁止，太虚自寥廓。我今仰灵踪，欢喜发洪愿。

今生未丧世，誓愿永归依。更与见闻者，同登无上法。
广州二首
曾丰（宋代）

绕处无非湿，终年不识寒。
家饶安乐睡，市卖喜欢团。
倡女青芒屦，渔儿白布冠。
北人落南者，久亦自相安。
明皇羯鼓图
周紫芝（宋代）

禁籞莺声外，天袍拥御黄。曲名翻荔子，春苑绕沉香。

白雨花奴手，风鬉舞马床。向来歌吹地，何处是渔阳。
送彭子复临海令满秩 其三
孙应时（宋代）

相逢几何时，相与何如许。书来警吾过，切切父兄语。

人生会合难，念别成悽楚。北望山千里，秋容渺烟渚。
玉女摇仙佩·佳人
柳永（宋代）

飞琼伴侣，偶别珠宫，未返神仙行缀。取次梳妆，寻常言语，有得行多姝丽。拟把名花比。恐旁人笑我，谈何容易。细思算、奇葩艳卉，惟是深红浅白而已。争如这多情，占得人间，千娇百媚。
须信画堂绣阁，皓月清风，忍把光阴轻弃。自古及今，佳人才子，少得当年双美。且恁相偎倚。未消得、怜我多才多艺。愿妳妳、兰心蕙性，枕前言下，表余心意。为盟誓。今生断不孤鸳被。(双美 一作：双关）
次洞口桃花几落开之韵 其二
张天赋（明代）

洞门雨歇乱云开，万里秋旻绝点埃。几树青风彭泽柳，一天明月子陵台。

栖松幻鹤安身稳，隔岸黄鹂好语喈。归去妻孥笑相问，无鱼空坐钓台来。
和林叔己咏福寿林塘韵谢杨守举状
陈淳（宋代）

漳台最尊第一峰，分支福寿飞双虹。
寿山左蟠气葱葱，福山右峙状窿窿。
中有洞壶出尘踪，景物簇聚造化功。
不减杜陵门城东，未数漆园旧崆峒。
高人卓荦关西公，神仙识趣清瀛蓬。
疏瀹寒泉众流潨，刮筑岩石群山嵩。
涤洿剔秽辑和冲，飞甍敞栋势如穹。
福寿林塘扁其中，银钩铁画灿黑松。
以次亭榭随窠空，各各标揭题疎通。
濯缨一点尘不丛，澄澄北绕冰壶融。
新绿东开青藻芃，磨铜彻底莹渊衷。
水竹环之翠垂弓，波光暗射惊鱼虫。
西问荷花满地红，千枝万朵烂烧空。
行行半山杖履逢，小憩平章景异同。
绝巅奇观趋阴朦，四方八达辉明珑。
俯瞰闤闠罔利翁，徒登垄断夸嵷嵷。
主人绿鬓碧方瞳，寿山嵳峩福海洪。
济川才具如飞{舟同}，须游凤池职乃充。
能苏民瘼如香藭，须从禁苑驰华骢。
况屡乘麾天眷隆，阳春脚布随处丰。
自当九二任发蒙，均陶生民天降侗。
未应山人邀渤仝，登高临清玩曨曈。
西邻隐雾有约鼨，欲化龙虎九霄翀。
卵翼之恩始而终，端赖余福锡厥躬，
庶几攀附于飞雄。
花间诉衷情 追配曹居竹翁旧作
邵亨贞（元代）

深院。人倦。春去远。绿阴寒。宿酒睡初醒，凭阑干。梅子翠团团。小鬟。试攀荐雕盘。爱微酸。
女冠子·同云密布
佚名（宋代）

同云密布。撒梨花、柳絮飞舞。楼台诮似玉。向红炉暖阁院宇。深庭广排筵会，听笙歌犹未彻，渐觉轻寒，透帘穿户。乱飘僧舍，密洒歌楼，酒帘如故。想樵人、山径迷踪路。料渔人、收纶罢钓归南浦。路无伴侣。见孤村寂寞，招颭酒旗斜处。南轩孤雁过，呖呖声声，又无书度。见腊梅、枝上嫩蕊，两两三三微吐。
钟山
马之纯（宋代）

石城为虎此为龙，都邑无如此地雄。
万壑千岩皆拱北，三江七地尽朝东。
埋金依旧祥光现，凿浦仍前地脉通。
吴晋六朝尝已验，如今留钥比关中。
安昌县侯
吕南公（宋代）

能说齐论与鲁论，世儒希合便纷纷。何曾后学皆传信，祇有奸名万古闻。
题使安南给事中思亲卷
邓林（宋代）

騑騑四牡载驰驱，星使南征入瘴区。五岭不穷官驿路，万金难买故园书。

丹心自许长怀国，白发那堪独倚闾。诏赐归宁应有日，且勤王事莫踌躇。
题南海柏台甘露赠潘侍御 其二
李攀龙（明代）

兰台使者忆长安，万里云霄揽辔看。忽报三危开玉树，谁分双掌注铜盘。

霜凝合浦明珠出，风动增城瀑布寒。清节满朝君不信，流光偏缀惠文冠。
题金桧门总宪观剧绝句 其一
陆钟琦（清代）

虞陛赓歌际盛时，人閒弦管不教持。寓言本是南华旨，翻作西涯乐府辞。
感遇二十五首 其二
张耒（宋代）

毁竹伐梧桐，意欲困凤凰。彼虽无食息，逸气自高翔。

凤何求于无，无自欲鸣冈。麾之亦安有，庚子鸮在堂。

昂昂青云士，忍饥而择粮。使果腹是求，何忧无五浆。
途中书情，寄沣上两弟，因送二甥却还
韦应物（唐代）

华簪岂足恋，幽林徒自违。遥知别后意，寂寞掩郊扉。

回首昆池上，更羡尔同归。
深秋夜坐自然庵
赵佩湘（清代）

依山结屋自然幽，茶半香初月上钩。雁阵人惊秋信至，鹤巢花藉夕阳留。

一棚松影当窗护，千顷江流对面收。闲坐僧寮参妙谛，忘机我欲狎沙鸥。
富阳舟中夜雨
吕祖谦（宋代）

万顷烟波一叶舟，已将心事付溟鸥。
蓬笼夜半萧萧雨，探借幽人八月秋。
游归来园追想主人高风恨不及见因赋二诗 其二
蔡戡（宋代）

几年奔走困尘埃，愧仰高风得得来。乔木参天应手种，好花夹路为谁开。

芳辰不惜终朝醉，晚色何堪恶雨催。极目青林无限意，归鞍欲去更徘徊。
清心镜·治病
马钰（金朝）

气不通，脚膝患。云母膏，敷贴常常备办。破伤风、要可何如，花蕊石细掺。
治心病，清神散。医性僻，附子理中丸弹。灵宝丹、服得太多，和骨骰更换。
马嵬坡
张祜（唐代）

旌旗不整奈君何，南去人稀北去多。

尘土已残香粉艳，荔枝犹到马嵬坡。
鸡鸣高树巅
周巽（元代）

东方曙色动，喔喔金鸡声。初唱疏星落，再啼斜汉倾。

朱冠摇摇奋锦翼，飞出扶桑枝上鸣。生秉五德合阳精，司晨长是临五更。

气雄将斗跃金距，馀勇未衰犹力争。有客能鸣度关早，何人促起舞剑轻。

朝来喧呼驱上树，木末声残风露清。思妇因之惊远梦，归人不至感中情。

感中情，向谁诉。人在边头音信无，几回梦绕关山路。
冬不出吟
邵雍（宋代）

冬非不欲出，欲出苦日短。
年老恐话长，天寒怕归晚。
山翁头有风，乡友情非浅。
必欲相招延，春光况不远。
和答巩提干见贺浙东总戎
姜特立（宋代）

黜陟何尝到耳边，旋栽花木学平泉。二年窃食祠官冷，一日颁平宝篆鲜。

阃寄暂居油幕副，朋从遥忆竹林贤。诗筒从此长来往，应有人编唱和篇。
苏堤春泛
严蘅（清代）

湖波窈窕镜中天，画楫横飞去似仙。两岸绿杨人不见，晓莺啼破一湖烟。
送赵燮之蜀永康簿
王安石（宋代）

蜀山万里一青袍，石栈天梯箠辔高。
多学似君宁易得，小官於此亦徒劳。
行追西路聊班草，坐忆南州欲梦刀。
他日寄声能问我，应从锦水至江皋。
崇真道院
董嗣杲（宋代）

蹁跹鹤聚水云中，云水相逢色色空。
讲道无人知畏垒，集仙有阁想崆峒。
柳堤风日斋钟散，蒲座尘埃食钵充。
一老双丫离蜀久，西窗掩定读参同。
小重山·东晋风流雪样寒
蔡松年（宋代）

东晋风流雪样寒。市朝冰炭里，起波澜。得君如对好江山。幽栖约，湖海玉孱颜。梅月半斓斑。云根孤鹤唳，浅云滩。摩挲明秀酒中闲。浮香底，相对把渔竿。
登乐游原
杜牧（唐代）

长空澹澹孤鸟没，万古销沉向此中。
看取汉家何事业，五陵无树起秋风。
邓掾知言和暮春诗见视过形推的奖有意论诗报
晁说之（宋代）

骀荡残春恨，霞馀散绮红。
游丝能四塞，落叶剧三空。
思苦欲留夜，愁多却喜风。
参军真俊逸，好是今文穷。
净信道人真赞
释慧空（宋代）

入净信心宗，则无俗不真。得幻智法门，而有佛皆子。

视人间为忉利天宫，坐平芜乃台山路上。东山晚识此婆，盖因其子止庵道人，幽岩和尚。
贺新郎 端午
陈霆（明代）

梅子成金弹。正池塘、帘纤雨歇，海榴红绽。节序催人又重午，彩索新缠双腕。

更艾虎、朱符妆遍。谩对蒲樽开角黍，奈沉湘、旧事经伤感。

须一醉，强驱遣。

清江竞渡人争看。绕沙堤、荷香存苒。南薰微扇。两两龙舟斗相向，夺罢锦标方散。

又早被、西山催晚。十里平波人去后，但一钩新月蛾眉浅。

归棹急，浪花乱。
丽情曲
蔡宗尧（明代）

兰房过雨蕙径空，绿云蔼蔼怀春风。
欹枕牙床睡初醒，胭脂汗湿罗衣红。
鸳鸯牵绣丝未歇，软瘦香肌倦如雪。
玉麟堕地浑不知，流苏夜暖斜明月。
珠帘半卷春日高，海棠飞起双蝴蝶。
次韵王待制初见虎牙铜柱诗
喻良能（宋代）

千骑远征夔子国，百篇还赋杜陵诗。
虎牙突兀撑空出，恰似云开衡岳时。
幽人篇 其一
沈括（宋代）

幽人步影啭春阳，情多无那不成章。恨楼未高着鞭望，南陌无人但垂杨。
送裴二十一
刘长卿（唐代）

多病长无事，开筵暂送君。正愁帆带雨，莫望水连云。

客思闲偏极，川程远更分。不须论早晚，惆怅又离群。
忆秦娥
佚名（宋代）

谁道花房采蜜脾。翦成黄蜡小花儿。恶嫌朱粉，不肯肖青枝。
檀吐暗香兰许韵，月移芳影雪生肌。不妨花蕊，羌笛尽教吹。
故次政殿大学士枢密洪公挽词二首
韩元吉（宋代）

世学推东楚，文名冠异科。
弟兄联玉笋，父子擅金坡。
筹幄渊谋在，陪京惠爱多。
无因奠鸡酒，清泪洒江波。
偈颂一百六十首
释宗杲（宋代）

妄心颠倒造诸业，回趣真乘即忏摩。
真妄两头俱透脱，海南东畔是新罗。
碧云寺
李英（清代）

古刹何年启，禅堂倚碧霄。烟深千树密，云断众峰遥。

客过闻山磬，僧来候石桥。何当尘世隔，丹壑路迢迢。
代同舍上黄相生辰三首 其三
仲并（宋代）

五月天恩解网罗，四方举首愿时和。我公寰海甘霖望，今日门阑瑞气多。

已幸羁穷蒙庇赖，伫看谈笑却干戈。汾阳二十中书考，他日遥知数倍过。
竹溪
林敏修（宋代）

幽闲古城阴，结屋清溪曲。溪流湛回映，上有青青竹。

漫郎欣得之，绿发咏空谷。高风及前修，胜趣随远瞩。

恶客徒扰人，立谈非我欲。麾去宁汝嗔，真意聊自足。

或言不当尔，往往相谤讟。答云岂吾私，恐作林泉辱。

源流别泾渭，臭味同草木。肯当百事胜，容此一物俗。

独馀嵇阮辈，荡桨戒臣仆。浊醪浇古胸，日没还秉烛。

仆忝瓜葛后，意气颇相属。平生几两屐，共老三径菊。

行年事无定，此计诺已宿。径须买牛衣，儿亦荷书簏。

从子竹间游，溪鱼剁寒玉。
次韵子仪初夏偶作
黄庶（宋代）

醉红方寂寞，吟绿又装成。急雨荷宜听，清风簟可迎。

燕忙谙物态，花尽见时情。独有无言意，不知枯与荣。
阎生谈黄庭
文同（宋代）

茫茫诵灵文，谁为抉久瞽。
不能辨三一，岂复更知五。
方迷得真指，忽悟有奇睹。
自此日相亲，赤龙交黑虎。
题丁仑峰洗鹤图
清恒（清代）

一双皎皎瑶台鹤，欲飞不飞如有约。老去长存万里心，碧天冲破秋寥廓。

每一招之鹤自来，鹤虽不语心颜开。呼儿洗之复更洗，本来洁白无纤埃。

一鹤先飞松顶立，若与主人高下揖。世上纷纷那得知，主人亦是瑶台客。

还留一鹤临清泉，若有所思衣飘然。记向瑶台曾洗过，已经一别三千年。
宾至（一作有客）
杜甫（唐代）

患气经时久，临江卜宅新。喧卑方避俗，疏快颇宜人。

有客过茅宇，呼儿正葛巾。自锄稀菜甲，小摘为情亲。
雷火焚故宫白塔
张翥（元代）

声声起蛰乍闻雷，骤落千山白雨来。恐有怪龙遭电取，未应佛塔被魔灾。

人传妖鸟生讹火，谁觅胡僧话劫灰。岂复神灵有遗恨，冷烟残烬满荒台。
句 其三
蒋志父（宋代）

能张吾军从古少，差强人意似君无。
吹叶词为舒亦蕃作 其一
屈大均（明代）

仙人吹木叶，一半作鸾声。夜夜碧空外，风泉相与清。

苏门无此啸，太上有馀情。谁识元音好，多从茉莉生。
戏作家酿二首
苏辙（宋代）

方暑储曲糵，及秋舂秫稻。
甘泉汲桐柏，火候问邻媪。
唧唧鸣瓮盎，暾暾化梨枣。
一拨欣已熟，急搊嫌不早。
病色变渥丹，羸躯惊醉倒。
子云多交游，好事时相造。
嗣宗尚出仕，兵厨可常到。
嗟我老杜门，奈此平生好。
未出禁酒国，耻为瓮间盗。
一醉汁滓空，入腹谁复告。
曾晦之挽词
叶适（宋代）

交游盛处失騑骖，笔砚穷时绾碧蓝。
骥超级大国尚能舒骏逸，龟潜终不慕芳甘。
寿过捌拾人人羡，恩在乡闾事事事谈。
埋没平生无限意，夜深樵唱起溪南。
贤者之孝二百四十首·于仲文
林同（宋代）

读书无见处，与不读书同。
勿谓儿年小，能知孝与忠。
初冬感兴
江源（明代）

万里边城岁始冬，凄凉天气雪兼风。寒肤起粟髭生冻，铁砚成冰笔退锋。

乡土有怀书信断，官租无秫酒瓶空。向来颇喜边烽息，公事无多案牍慵。
将过娄江奉访王长公先柬二首 其二
胡应麟（明代）

片刺飞扬国士情，登龙迢递阖闾城。一身海岱依元礼，双眼云霄属正平。

下里乍堪酬郢曲，中原能许问齐盟。莫言把臂词场晚，蹑蹻天门象纬迎。
桂林
李商隐（唐代）

城窄山将压，江宽地共浮。
东南通绝域，西北有高楼。
神护青枫岸，龙移白石湫。
殊乡竟何祷，箫鼓不曾休。
送王恭父仓部知洋州
楼钥（宋代）

天清无云秋气明，好风丛桂传芳馨。
乃於此时送君行，江空目短难为情。
蚤从两川驰大名，眉宇莹彻春壶冰。
语辄倾倒心地平，大篇小篇韶钧鸣。
寿皇一见喜不胜，璧水道山照群英。
潼川题舆远有声，痛洗盐筴疲民醒。
天子呼来再登瀛，典领著作承明庭。
绝域往陪苏子卿，马上谈笑胡人惊。
归来期君侍西清，胡为西去谋专城。
士友重叹君不譍，视此进退秋毫轻。
洋川风物天下称，文翁流咏人载赓。
当时犹待郡政成，君今未到意已倾。
岢峩大艑秋江澄，图史万卷鸥与盟。
残编断轴恐飘零，数辈装潢手不停。
我亦重来预彯缨，三日不见鄙吝生。
况此掺祛将长征，欲挽不留鸿冥冥。
赐环勿惮万里程，江山多助笔纵横，
黼藻王度扶中兴。
喜英公大师相访
赵昌言（宋代）

僧中何事最闻名，笔札高奇是梦英。
十八家书垂墨妙，一千年圣遇文明。
未将六籍重刊石，已驾三车到化城。
此日劳师相枉访，豁然襟抱慰平生。
熙宁以后享斋五首
真宗（宋代）

钟鼓惟旅，笾豆孔时。
行我祖宗，既右享之。
神亟来止，孝孙之喜。
神保聿归，孝孙之思。
蝶恋花
周紫芝（宋代）

天意才晴风又雨。催得风前，日日吹轻絮。燕子不飞莺不语。满日芳草空无数。

春去可堪人也去。枝上残红，不忍抬头觑。假使留春春肯住。唤谁相伴春同处。
临终偈
释世奇（宋代）

诸法空故我心空，我心空故诸法同。诸法我心无别体，只在而今一念中。
颂古一○一首
释子淳（宋代）

门头户尾事千差，了尽犹来未到家。
明月堂前无影木，严凝雪夜正开花。
好事近（丙寅重阳）
郭应祥（宋代）

今日十分晴，好个重阳天气。又向银山高处，为黄花一醉。

泉江风物饱相谙，瞥眼过三岁。但得明年强健，任举杯何地。
洞天春 初春同友坐剩国书屋
商景兰（清代）

黄鹂槛外声小。曲径残梅未扫。淑气含春遍芳草。

正晴光缭绕。

闲庭竟日悄悄。无奈佳人去早。蛱蝶轻飞，风飘花乱，新愁多少。
寄径山敬溪翁
姚镛（宋代）

心远人间世，灯传国一禅。静中无剧暑，诗外总闲年。

挂锡云生树，烹茶月落泉。几时归去得，再约剡溪船。
次韵康守通幽亭三绝 其一
李光（宋代）

筼筜脱箨已穿林，袅露搓烟藓径深。宴坐蒲团空寂处，一声啼鸟故相侵。
二十二日大风
孔平仲（宋代）

张帆风尚小，出口势愈急。扁舟已中流，前后无所及。

侧看岸旋已，白浪若山岌。磔砉时有声，百罅水争入。

危樯听欲折，柁柄脱操执。我有常病妻，素羸多不粒。

及兹益愦乱，卧喘气吸吸。婢姥半北人，兹险未尝习。

苍皇面深墨，呕哕皆胆汁。可怜儿女辈，往往相聚泣。

出门强指挥，飞沫溅衣湿。江豚踊吾前，猵獭作人立。

意如骜吾嚱，出没相百十。呼神掷楮泉，祈佛启经袭。

是时正月尾，于节甫惊蛰。云气作冥晦，气候变寒涩。

日中仅得止，性命危若拾。纷然方寸乱，魂干久不集。

官期幸未迫，安用苦汲汲。官兵勇贪程，一震当少戢。

何如彼居民，生不出井邑。吾田虽旷瘠，饘粥粗可给。

劳生嘿自慨，茅舍行且葺。
夜泊武昌
戴缙（明代）

奉节临湘水，维舟近楚城。月光山犬吠，夜静水禽鸣。

恋阙心尤切，思家梦未成。何如访仙侣，投老学长生。
寄还阙下高辇先辈卷
齐己（唐代）

去岁逢京使，因还所寄诗。难留天上作，曾换月中枝。

趣极僧迷旨，功深鬼不知。仍闻得名后，特地更忘疲。
送王禹锡 其一
谢逸（宋代）

江南山水只供愁，征雁来时正倚楼。十里珠帘皆可意，西风吹梦到扬州。
次韵周源屯田祷雨二首 其二
赵抃（宋代）

炎曦禾稼猛于烧，试问灵龟兆已焦。雨意几时随气协，雷威何日胜氛妖。

汉朝八使烦敦遣，周室三公重燮调。有祷愿将明德荐，芳馨何必在兰椒。
咏马
杨师道（唐代）

宝马权奇出未央，雕鞍照曜紫金装。春草初生驰上苑，

秋风欲动戏长杨。鸣珂屡度章台侧，细蹀经向濯龙傍。

徒令汉将连年去，宛城今已献名王。
维扬逢诗友张乔
杜荀鹤（唐代）

天下方多事，逢君得话诗。直应吾道在，未觉国风衰。

生计吟消日，人情醉过时。雅篇三百首，留作后来师。
相见欢·年年负却花期
张惠言（清代）

年年负却花期！过春时，只合安排愁绪送春归。
梅花雪，梨花月，总相思。自是春来不觉去偏知。
夜坐
赵崇鉘（宋代）

自炷芳萧读道书，玄文豁落走龙鱼。
松梢露色挂北斗，一夜风前学步虚。
用前韵答起渊
钱时（宋代）

一念能回百念非，直须端的道心微。
暮春曾点缘何事，千古寥寥独咏归。
闰九月朔同集欧子建半竹亭
李孙宸（明代）

秋好重留闰，相期过绿阴。傍檐容坐密，看竹引杯深。

浪谑知狂态，高谈见素心。为怜佳会少，下榻更披襟。
龙游道中三首 其三
赵蕃（宋代）

晴山阴雪犹在，西下东风苦高。眼贪白鸟孤没，耳怕哀猿数号。
题范道士来鹤亭
戴表元（宋代）

仙客已骑黄鹤去，道人自爱白鸥间。
白鸥万里犹可狎，黄鹤已去何由还。
借君刚风七龙辔，返此灵物三神山。
天空海阔望不极，回首正落樊笼间。
郭林宗墓
姚湘（清代）

知人荐士缅遗踪，此日经过马鬣封。一木势难支大厦，六《屯》祸不及潜龙。

登仙只合同元礼，表墓宁须藉蔡邕。更有申屠共标格，高风树屋独名佣。
秋怀三首
张煌言（明代）

秋色来何许，沧江对晚潮。宜人偏淡荡，似我总萧条。

隼翮凭谁健？狼心尚尔骄。也知云意薄，聊自拟丹霄。
拟古
薛季宣（宋代）

春飞紫燕秋飞鸿，双成阿母长相逢。谁家窈窕窥绿窗，藕花菡萏清池风。

璧珰翡翠双明月，宝钗玉钏衣如雪。年可四三当有情，语音娇软疑卿卿。

天公一笑回金电，不似当初不相见。
送杨尚书赴东川
姚合（唐代）

郤縠诗书将，衔恩赴梓州。绕身垂印绶，护马执戈矛。

剑阁和铭峭，巴江带字流。从来皆惜别，此别复何愁。
发泗州
张耒（宋代）

万艘猎猎战风桅，我亦孤舟别岸隈。
漠漠晓云生木末，萧萧飞岸送帆开。
消磨岁月书千卷，零落江湖酒一杯。
因病得州真漫尔，功名于我亦悠哉。
次韵吕肖卿讲学三首
方回（元代）

玄珠在掌握，一失永难寻。
岂不求成道，谁其办苦心。
待时花结果，着力杵磨针。
何幸忘年去，能鸣治世音。
题壁三首
和庵主（宋代）

自从南岳来雪宝，二十馀年不下山。
两处居庵身已老，又寻幽谷养衰残。
湘东曾生随兄山海关俄归省亲赠此
潘希曾（明代）

关海连宵雨，湘江万里云。离情与归思，春絮正纷纷。
道卿上人新作塔亭准拟寿终乞余题诗
吕南公（宋代）

道人八十转康宁，却效浮屠起竁亭。日月无穷终系数，乾坤有坏亦因形。

未张云鹤萧萧影，先养松楸郁郁青。究竟会应逢逸少，为师重勒雁门铭。
将宿天心寺以失路遂止野人家
赵蕃（宋代）

一出有百阻，吾生何太艰。
问途迷野寺，积淖落前山。
势以鸡晨待，聊安虎落间。
浊醪无路觅，破衲与渠关。
蒙某借示新诗不胜叹服辄妄作五言一首以志欣慕
刘敞（宋代）

元化陶钧外，中枢斗极边。济时俱陟降，均逸暂蕃宣。

近辅城连十，东方骑累千。亲欢主于适，时论老而传。

养志古何有，承颜能浩然。君羹鼎味在，綵服衮衣联。

德表真希世，天伦略比肩。名今万石最，学肯一经专。

相戒南陔养，赓歌棠树篇。埙篪盛迭奏，金玉烂相鲜。

锡类迂深眷，怀归私自怜。一闻诗礼意，特悟昔人贤。
题荆洪谷楚山秋晚图
柯九思（元代）

峰迥留深隐，天青袭素袍。栖身断人迹，游目送鸿毛。

树挂栖崖鸷，藤悬饮子猱。龙眠石涧冷，虎撼树根牢。

野客吟时共，山翁弈处遭。浮云过水尽，孤月挟霜高。

羽使来三岛，胎仙舞九皋。左招玉斧饮，右揽赤松邀。

空色收寥廓，虚声起驿骚。弹琴遗古散，问字度危桥。

遂向图中见，谁能世外逃？乘槎几月至，一泛九秋涛。
梅花十首 其八
许及之（宋代）

湖上归鸦落照昏，一声渔唱与招魂。纫兰餐菊生平事，沙冷月寒何处村。
拈古十四首 其八
释法薰（宋代）

毡拍板，无孔笛。狭路相逢，五音六律。流落丛林知几年，至今谁敢通消息。
调笑令 城隅荷花特盛，以小令写之，亦前溪子夜之遗也
樊增祥（清代）

莲叶。莲叶。掩映画裙金蝶。宿花两两鵁鶄。秋水南塘镜明。明镜。

明镜。照见玉钗双鬓。
次朔斋鬳
刘克庄（宋代）

椽笔雅宜挥制草，铁心未害赋梅花。紫薇阁老昔同省，乔木世臣今几家。

犊鼻吾甘住南阮，狨鞍君合扈东华。明时简擢皆夔卨，不待还黄与坏麻。
可庐
释居简（宋代）

傍水依山便托栖，百年心事老茆茨。恰如彭泽归来后，柳色遮门菊绕篱。
送谢苗黄三孝廉以校士毕共赴春试三首 其一
卢龙云（明代）

作客乾坤里，驱车各异乡。看山忘近远，得马出骊黄。

赋就偏怀阙，名高拟擅场。当春桃李色，能傍早梅芳。
过天彭怀昔游三首 其三
吕陶（宋代）

曾向高楼赋晚晴，每看鱼鸟乐长生。下楼还是红尘道，不信机心胜野情。
龙吟洞
唵囕香公（明代）

重岚曲隐树中央，乍有闲僧构草堂。
带雨龙归磁钵润，衔花鹿过衲衣香。
残秋待月投空洞，后夜和云宿上方。
一种红蕉舒艳色，名楼高处傲青霜。
和李梅谷选君赠别韵
王材任（清代）

去岁乘轺出井陉，今朝策蹇返江宁。须沾巴雪添新白，鬓点吴霜失旧青。

旅梦都迷南北路，归程细数短长亭。从今不复看除目，手把神农《耒耜经》。
惜余春赋
李白（唐代）

天之何为令北斗而知春兮，回指于东方。水荡漾兮碧色，兰葳蕤兮红芳。试登高而望远，极云海之微茫。魂一去兮欲断，泪流颊兮成行。吟清枫而咏沧浪，怀洞庭兮悲潇湘。何余心之缥缈兮，与春风而飘扬。飘扬兮思无限，念佳期兮莫展。平原萋兮绮色，爱芳草兮如剪。惜余春之将阑，每为恨兮不浅。

汉之曲兮江之潭，把瑶草兮思何堪。想游女于岘北，愁帝子于湘南。恨无极兮心氲氲，目眇眇兮忧纷纷。披卫情于淇水，结楚梦于阳云。春每归兮花开，花已阑兮春改。叹长河之流春，送驰波于东海。春不留兮时已失，老衰飒兮逾疾。恨不得挂长绳于青天，系此西飞之白日。

若有人兮情相亲，去南国兮往西秦。见游丝之横路，网春辉以留人。沉吟兮哀歌，踯躅兮伤别。送行子之将远，看征鸿之稍灭。醉愁心于垂杨，随柔条以纠结。望夫君兮咨嗟，横涕泪兮怨春华。遥寄影于明月，送夫君于天涯。
凤滩
顾奎光（清代）

楚江多危滩，急涧束岩崿。水流本不竞，有激怒而作。

风声增飕飗，雪点飞喷薄。篙工用力齐，勇进竟前却。

当时五溪地，神禹遗疏瀹。胡然劳后人，小智事锤凿。

吴侬便舟楫，习险无惊愕。须臾即安澜，徙倚拾蘅若。
夜宿丞舍即事呈蒋大匠存诚苏少监元老 其二
程俱（宋代）

王生一言善，从容水衡丞。无功乐佳酿，能令浊流清。

顾我老且奇，微官代躬耕。正当急跨马，问讯桷与楹。

观公成风手，一引朱丝绳。简书可少置，颇哀此无能。
句
吴光（宋代）

轻雷入树惊花魄，白浪浮空涨水脂。
暇日饮酒辄用靖节先生韵积二十首 其三
俞德邻（宋代）

嗜酒有何好，酒酣见真情。忍断杯中物，而留身后名。

名誉外物杯，醉乃得此生。神完气不慑，坠车终莫惊。

何必事轻举，崆峒师广成。
玄沙赞
释可湘（宋代）

换却头颅脱谢家，南台江上足生涯。
烂脓滴滴无人会，笑倒白蘋红蓼花。
偈颂一百六十首
释宗杲（宋代）

举一不得举二，放过一著落在第二。
遇贵则贱，遇贱则贵。
筑著磕著，没处回避。
南岳天台去路通，君向西兮我向东，
风从虎兮云从龙。牛起簸箕别处舂，
熨斗煎铫不同。
和慎思未试即事杂书率用秋日同文馆为首句 其一
商倚（宋代）

气候逢秋晏，蛩鸣入户闱。檐空看雀斗，天阔暮鸦归。

风急飘庭叶，寒光著客衣。重阳故人境，应念赏心违。
酬相公再游云门寺
徐凝（唐代）

远羡五云路，逶迤千骑回。遗簪唯一去，贵赏不重来。
过鼓鸣林小雨二首
杨万里（宋代）

淅淅船篷雨点声，疏疏江面縠纹生。
石峰斗起三千丈，身在假山园里行。
赠刘叔拟招山
刘过（宋代）

不醉何劳饮，无诗底用吟。
百年为客老，一念爱乡心。
草路青原泪，烟波白路心。
班超归未得，愁见旧家林。
蜀江
陈士璠（清代）

顺流直下瑞阳城，荡桨横溪自在行。杨柳如烟春似梦，落花时节近清明。
岳武穆墓
朱国汉（清代）

森森宰木战英风，葛岭高坟夕照中。白马怒涛人共恨，黄龙痛饮事皆空。

风波诏狱成三字，朔漠羁魂哭两宫。从此君王无远略，杭州可与汴州同。
丹青阁
王伯大（宋代）

杰阁岧峣倚碧苍，菊花时节此持觞。市声一段隔秋水，桥影半空横夕阳。

挺挺霜筠排壑立，涓涓石溜引山长。人言绝顶多奇观，安得闲身宿上方。
榕树
杨万里（宋代）

直不为楹圜不轮，斧斤亦复赦渠薪。数株连碧真成菌，一胫空肥总是筋。
程义士婴墓 其一
李因笃（清代）

国士蒸尝阔，孤坟意外逢。碧生沿郭树，寒彻下方钟。

谷势包宁武，河流撼秀容。郡人疏掌记，遗恨满西峰。
送张直温主簿赴南阳
刘攽（宋代）

张君年少予，冠岁聚公车。留落成强仕，声名就子虚。

穰橙千户富，潭菊万家居。吏隐何为乐，优游不废书。
四块玉
马致远（元代）

绿鬓衰，红颜改，羞把尘容画麟台。故园风景依然在；

三顷田，五亩宅，归去来。
拟登极日五色云见
李之世（明代）

玉烛皇图固，金縢历数归。三辰方在御，五位俨垂衣。

佳气浮仙方，祥云捧禁闱。彩圜星纬动，光夹日轮辉。

万国瞻玄象，千官拜紫微。瑞烟长矞矞，冲穆想宸威。